A Győr az első, a Ferencváros az utolsó kalapban a női kézilabda BL sorsolásán
A csütörtöki sorsoláson a Ferencváros akár azzal a Rosztov Donnal is összekerülhet, amely idén a negyeddöntőben búcsúztatta.
A címvédő Győri Audi ETO KC az első, a szabadkártyával induló FTC-Rail Cargo Hungaria pedig a negyedik kalapból várhatja a női kézilabda Bajnokok Ligája csoportkörének csütörtöki sorsolását.
Az európai szövetség (EHF) honlapján hétfőn tették közzé a kiemelési rangsort: ez alapján a májusi, budapesti négyes döntőn résztvevő együttesek közül a Győr mellett a francia Metz és az orosz Rosztov-Don is a legelőkelőbben jegyzett együttesek között szerepel. A négy első kalapos csapat közé még a román bajnok Valcea fért be.
A Papp László Sportarénában idén bronzérmes norvég Vipers Kristiansand a második kalapba került.
A negyedik négyesben az előző idényben negyeddöntős Ferencváros mellett a román CSM Bucuresti, a francia Brest, valamint a szeptemberi selejtező győztese szerepel.
A csoportkör sorsolását - amelyen azonos országbeli együttesek nem kerülhetnek ugyanabba a kvartettbe - csütörtökön 18 órától tartják Bécsben.
Kézilabda Főoldal Csapat